لمحجوبي أحرضان (ب لأمازيغية : ⵍⵎⵃⵊⵓⴱⵉ ⴰⵃⵕⴹⴰⵏ)، لي معروف بسميت زّايغ، تولد فـ 1921 ولا 1922 ف والماس ؤ مات ف 15 نونبر 2020 ف الرباط، كان عسكري ؤ سياسي مغريبي. أصلو من لقبيلة د أيت عمار لي تابعة لأيت سݣوݣو، لمحجوبي أحرضان قرا ف لكوليج د أزرو ؤ موراها ف لمدرسة لعسكرية د مكناس. شارك لمحجوبي معا لجيش لفرانصاوي ف لحرب لعالامية تانية، ؤ فديك لوقيتة ديال لحيماية لفرانصاوية تعين قايد د والماس بين 1949 ؤ 1953. مور ستيقلال، كان بين ناس لولين لي دخلو لسياسة، خدا بزاف لمناصب ف لحكومة، ؤ تعين والي د رباط، من بعد ولا لكاتيب لعام د لحركة شّعبية ف1962، أحرضان قدر يشارك ف8 لحوكومات مغريبية، من بين لوزارات لي كان شاد؛ وزارة دفاع (1961-1964)، وزارة لفلاحة (1964)، وزارة لفلاحة ؤ لإصلاح زراعي (1965)، وزارة دفاع (1966-1967)، وزارة دولة (1977)، وزارة لبريد ؤ لمواصلات (1977)، وزارة تعاون (1979) ؤ وزارة دولة (1983). دافع لمحجوبي أحرضان فاش كان ف لحركة شعبية علا ناس د "لبلاد".